HAAR NAAM IS ZOë – SAVF Blog
Die weerlose, paar maande-oue bondeltjie se sagte kreungeluidjies word gou vervang deur stuiptrekkings en 'n harde gehuil. Hier is dit weer! Haar moedelose aanneem-mamma druk haar liefdevol vas en bid dat die Here die onttrekking van 'n lyfie vol dwelms moet wegvat. Dit is onregverdig… kinders se skouers is nie gebou om die gewig van hul ouers se keuses te dra nie… Verkeerde besluit van 'n jong mamma in haar jeug.
Vandag is sy 17, gesond, laggend, 'n tiener op die vooraand van volwassenheid. Sy moes keuses maak en verantwoordelikheid neem, haar omstandighede aanhoor en sin daaruit probeer maak. Sy het gekies om te aanvaar, te vergewe, om uit te reik, in plaas van te ontvang. Sy meld pligsgetrou by die maatskaplike werkkantoor aan en help stoele dra en uitpak, bedien en regpak. Sy teiken die afvlerkvoëltjies in haar skool en maak heel en versorg. Haar waardes is geanker en haar passie aansteeklik. Jeug soos jy, liewe Zoë, gee my hoop vir môre!
Ons jeug, ons kaartjie vir die toekoms, ons hoop. Ons moet hulle help oorleef in die huidige klimaat van politieke en ekonomiese uitdagings, van sosiale media en waardelose films. Ons moet hulle bevry van bakhandstaan en die ontvang-kultuur, van 'n karakter sonder integriteit en 'n eiewaan en nie meer omgee vir jou, hier langs my nie. Dalk moet ons weer leer van regte, maar onthou om eers eie verantwoordelikheid na te kom.
Ons vier Jeugdag op 16 Junie, maar baie Suid-Afrikaanse kinders sal nie die geleentheid hê om in leiers te ontwikkel nie. Miskien kan ons tog 'n verskil maak. Ek lees die volgende vyf maniere raak waarop ons ons Jeug kan help om te ontwikkel in volwaardige landsburgers met 'n verskil:
Niemand kan op 'n leë maag werk nie en geen kind kan sonder die nodige voeding ontwikkel nie. Help 'n kind.
'n Hartseer werklikheid is dat party kinders nie met slaaptydstories sal grootword of deur 'n liefdevolle ma in die bed gesit sal word nie. Jy kan 'n kind se opvoeding help finansier of jou huis oopstel vir 'n kind om jou liefde te ervaar.
Help om ons jong mense deur opvoeding te bemagtig sodat hulle in vroue en mans kan ontwikkel wat tot die groei van ons land kan bydra. Stel 'n voorbeeld. Leef jou waardes. Handhaaf Integriteit. Leer deur te wys sonder om 'n woord te sê.
Pleks van oor die kinders se deurmekaar kamer te kla, laat hulle jou help. Takel hul slaapkamers en skenk oortollige klere, boeke en speelgoed aan behoeftige kinders. Laat jou kinders deel wees hiervan. Leer hulle uitreik en omgee. Jou onbruikbare items raak 'n juweel in 'n ander se lewe! Dit is beter om te gee as om te ontvang!
Help deur op hoogte van die behoeftes in jou eie omgewing te wees. Vind uit watter emosionele uitdagings ons jeug mee te kampe het, oor dwelmgebruik, die belangrikheid van gesonde besluite en emosionele intelligensie. Met jou kennis kan jy 'n verskil maak, hoe klein dit ook al is.
Ons almal spel liefde as T Y D. Maak tyd vir mekaar, vir jou tiener, weg van selfone, televisie en ander vermaak. Mag jou huis 'n veilige hawe wees vir jou tiener om altyd heen terug te kom.
Op Jeugdag vier ons jonk wees, drome en kreatiwiteit! Saam bou ons aan 'n beter toekoms, een vir een, saam met Zoë se klein begin.
'n Woordjie van die aanneem-mamma: "Ek is so dankbaar dat ander ook die mooi in hierdie kindjie van my raaksien.Sy was van dag een af die grootste geskenk vir my en my man.